Жекеменшік балабақша иелеріне лицензиялаудан қорқудың қажеті жоқ – Аймағамбетов
DATE: 15:35, 26 Шілде 2022 | GMT +5
TITLE: Жекеменшік балабақша иелеріне лицензиялаудан қорқудың қажеті жоқ – Аймағамбетов
URL: https://kaz.inform.kz/news/zhekemenshik-balabaksha-ielerine-licenziyalaudan-korkudyn-kazheti-zhok-aymagambetov_a3959309/
META: DATE: 15:35, 26 Шілде 2022 | GMT +5
TOTAL WORDS: 238
AUTHOR(S):
TEXT: «Лицензия беру – мектепке дейінгі білім сапасын қамтамасыз етудің маңызды құралы болғанымен, жалғыз тетігі емес. Біз педагогтердің біліктілігін арттыру, жан басына қаржыландыруды дамыту, бағдарламаларды жетілдіру және басқа да жұмыстарды жүргізіп жатырмыз. Қазіргі уақытта елімізде мектеп, колледж, жоғары оқу орындары деңгейі бойынша лицензия беру бар. Мысалы, соңғы үш жылда жекеменшік мектептердің саны бірнеше есе өсті. Ол нені білдіреді? Ол лицензия берудің жекеменшік мектептер ашу үшін ешқандай да кедергісі жоқ екенін және талапты орындауға болатынын білдіреді. Сондықтан біз дәл осы тәртіпті енді балабақшаларға қайтадан енгізіп жатырмыз. Балабақшалардың құрылтайшылары мен иелеріне дүрлігіп, қорқудың қажеті жоқ. Себебі еліміздегі барлық балабақша бір күнде немесе бір айда лицензия беру тәртібінен өтеді деп айтып жатқанымыз жоқ. Бірінші кезекте жаңадан ашылып жатқан жекеменшік, мемлекеттік балабақшалар лицензия алады. Келесі кезеңде тәуекелі көп ұйымдарға лицензия беру жұмысы жүргізіледі», - деді Асхат Аймағамбетов. Министрдің атап өтуінше, балабақшалар бірлестіктерінің басым көпшілігі лицензия беру жүйесін қайта енгізуді қолдап отыр. Себебі сапасыз балабақшалар мен балаларды ұрып-соғу фактілерін ешкім жоққа шығара алмайды. Балабақша құрылтайшылары балалардың мүддесін бірінші орынға қойып, барынша ашық, әділ және барлығына бірдей мүмкіндік болғанын дұрыс деп санайды. «Лицензия талаптары жоғары болмайды. Егер балабақша осы минималды талаптарға сәйкес келетін болса, онда қиындықсыз, өте қысқа мерзімде, электронды форматта лицензия алады. Сондықтан бұл айтарлықтай үлкен мәселе туғызбайды. Біздің мүддеміз – балаларды сапалы балабақшамен қамту», - деді Оқу-ағарту министрі. Еске салайық, кеше аталған министрлік балабақшаларға қатысты атааналардан келіп түсетін шығамдар туралы хабарлаған болатын. Олардың арасында тәрбиешінің баланы ұрып-соғу, дауыс көтеру, тіпті тұншықтыру жағдайлары бар
